திருக்குறள் – பேரறிஞர்கள் ஆய்வுரை

திருக்குறள் – பேரறிஞர்கள் ஆய்வுரை

(தொகுப்பு)

தொகுப்பாசிரியர்;பேராசிரியர் (அ)ரங்கசாமி குமரன்

இரண்டாம் பகுதி—51
முதல் 100 வரை

திருக்குறள் –
பேரறிஞர்கள் ஆய்வுரை : 51
“ துன்பமான … இன்பமானது
‘காலை அரும்பிப் பகலெல்லாம் போதாகி
மாலை மலருமிந் நோய்.’ – குறள். 1227
மாலைப் பொழுது வருகிறது எங்கும் இனிமையான சூழல். குளிர்ந்த காற்று மெல்லத்
தவழ்கிறது. முல்லைப் பூக்கள் முகைப்பற்களைக் காட்டி நகைபுரிகின்றன. பறவைகள் கூட்டை
நாடுகின்றன மேய்ந்த கால்நடைகள் கொட்டிலுக்குத் திரும்புகின்றன. பிரிந்து
சென்றவர்கள் வீடு திரும்புகிறார்கள். இணைந்த உயிரினங்கள் எல்லாம் இன்பம் துய்த்து
மகிழ்கின்றன. அந்த இன்பக் காட்சிகளைக் காணும் தலைமகள் தன் தனிமையை உணருகிறாள்.
காலையில் நம்பிக்கையால் முறுக்கேறிய நரம்புகள் நண்பகலில் தளர்ந்து மாலையில் சோர்வு
அடைகின்றன. பிரிவுத் துன்பம் தடைகளை உடைத்துக்கொண்டு வெளிப்படுகிறது.
காதல் துன்பம் இரவில் பூக்கும் இருள்வாசி. அதன் இயல்பினை நெஞ்சே காலைப் பொழுதில்
இக்காம நோயாகிய மலர் அரும்பிப் பகற் பொழுதெல்லாம் பேரரும்பாய் முதிர்ந்து மாலைப்
பொழுதில் விரிகிறது என்கிறாள் தலைமகள்.” - முனைவர் தெ. ஞானசுந்தரம்.

திருக்குறள் –
பேரறிஞர்கள் ஆய்வுரை : 52
”பிணியின்மை செல்வம் விளைவின்ப ஏமம்
அணியென்ப நாட்டிற்குஇவ் வைந்து. (குறள். 738)
பொருள்: மக்கள் நோயின்றி வாழ்தல், மக்கள் பொருள்வளம் பெற்றிருத்தல், விளைபொருட்கள்
மிகுந்திருத்தல், கல்வி மற்றும் கலைகளை அனுபவித்து மகிழ்தல், மக்களுடைய
உயிருக்கும் உடைமைகளுக்கும் பாதுகாப்பு ஆகிய இந்த ஐந்தும் ஒருநாடு அவசியம்
பெற்றிருக்க வேண்டிய அடிப்படை சிறப்புகள்.
விளக்கம்: நான் ஒரு சமயம் ஹைதராபாத் நகரில் நிகழ்த்திய சொற்பொழிவுக்குப்பிறகு,
என்னிடம்வந்து கையெழுத்து கேட்ட பத்துவயது சிறுமியிடம் ‘ உன்
எதிர்கால் ஆசை என்ன ?’ என்று கேட்டேன். ‘ வளர்ச்சி அடைந்த இந்தியாவில் நான் வாழ
வேண்டும்’ என்று பதில் வந்தது.
ஒருநாடு வளர்ந்த நாடாக மாறுவது என்பது அங்குள்ள மலைகளும் , ஆறுகளும், மரன் செடி
கொடிகளும் வளமாகும் என்பதல்ல பொருள், அத்துடன் அங்கு வாழும் மக்கள் வளமாக
வாழ்வார்கள் என்பதே அதன் பொருளாகும். வளர்ந்த இந்தியாவில் ‘ எதிர்கால
ஆச்சிரியங்களையும் சவால்களையும் மட்டுமே நம் வருங்கால சந்ததியருக்கு விட்டுச்
செல்ல வேண்டும். கடந்தகால பிரச்சினைகளையும் நிகழ்கால நெருக்கடிகளையும் அவர்கள்
மேல் சுமத்தக் கூடாது.’ என்று நானும் எனது நண்பர் யா.க. ராஜன் அவர்களும் ‘இந்தியா
2020’ என்ற புத்தகத்தில் எழுதினோம். அதில் குறிப்பிட்ட எண்ணங்கள் எல்லாம் ஈடேற
வேண்டும் என்பதை நினைவூட்டுவது போல இருந்தது சிறுமியின் பதில்.
ஒரு சராசரி மனிதனின் பார்வையில் ஒரு நாட்டின் வளர்ச்சி என்பது ஒரு நாட்டின்
பொருளாதாரத்தை உலக அளவில் உயர்த்துவதே ஆகும். அந்த நாட்டின் மக்கள் வறுமை
கோட்டுக்கு மேலே வாழ்வார்கள். அவர்களது கல்வியும் ஆரிக்கியமும் உன்னத தரம் உடையதாக
இருக்கும். தேசிய பாதுகாப்பு பலம் கொண்டிருக்கும். ஏற்றுமதி பெருகும். எல்லாத்
துறைகளிலும் மக்கள் சிறந்து விளங்குவர். தேசத்தின் தொழிநுட்பத் திறன் வளரும். இந்த
வளர்ச்சியையே திருவள்ளுவர் பல்லாண்டுகளுக்கு முன்பே சுட்டிக்காட்டியிருக்கிறார்
இந்தக் குறளில்.” --- ஆ.ப. ஜெ. அப்துல் கலாம்.

திருக்குறள் –
பேரறிஞர்கள் ஆய்வுரை : 53
”பல ஆண்டுகளுக்கு முன் திருக்குறளுக்கு உரை எழுதிய பதின்மரை –
தருமர் மணக்குடவர் தாமத்தர் நச்சர்
பரிதி பரிமே லழகர் – திருமலையர்
மல்லர் பரிப்பெருமாள் காலிங்கர் வள்ளுவர்நூற்கு
எல்லையுரை செய்தார் இவர்.
என்ற தனிப்பாடல் கூறுகின்றது.இப்பதின்மருள் இன்று – பரிமேலழகர். மணக்குடவர்.
பரிதி. பரிப்பெருமாள். காலிங்கர் ஆகிய ஐவர் இயற்றிய உரைகள் கிடைத்து அச்சில் வெளிவந்துள்ளன.
ஏனையோர் உரைகள் கிடைக்கவில்லை. கடவுள் வாழ்த்தில் (5.6) இரண்டு குறள்களுக்குத்
தாமத்தர். நச்சர். தருமர் ஆகிய மூவர் உரைகள் கிடைத்துள்ளன ; மற்ற உரைகள் மறைந்தது
தமிழ் இலக்கிய உலகிற்குப் பெரிய இழப்பாகும். “ மு. வை. அரவிந்தன்.

திருக்குறள் –
பேரறிஞர்கள் ஆய்வுரை : 54
” மக்களாய்ப் பிறந்தாரெல்லாம் ‘கற்க’ என்பது வள்ளுவம். கற்றற்கு இன்னார் உரியர் ;
இன்னார் உரியரல்லர் என்ற ஆளொதுக்கம் திருக்குறளில் அறவே இல்லை . வாழ்வு வேண்டின்
வேண்டுக கல்வி என்னும் அடிப்படையை நனிசுருக்கமாகக் ‘ கண் என்ப வாழும் உயிர்க்கு’
(392) என்பர். ‘எல்லோரும் கற்க ; பெண்டிருங் கற்க என்றவாறு வள்ளுவர் பிரித்து
விதித்திலர், ஏன் ? பால்காரணமாகக் கல்வி மறுக்கும் இழிபினைத் தங்காலத்துக்
கண்டிலர். பரத்தை வழிப் பிறந்த மாதவி, ‘ கற்றுத் துறை போகிய பொற்றொடி நங்கை’ எனப்
புகழப்பட்டாள். இன்று காண்பது போல் மொழிப்பூசல் இருப்பின் அன்றோ தாய்மொழிக்
கல்வியே தலை என்று விதந்து அறைதற்கு இடனுண்டு ? பாலொதுக்கம் இருந்தால் அன்றோ
பெண்பாலும் கற்க வேண்டும் என்ற விதப்புக் கிளவிக்கு வாய்ப்பு உண்டு . இனைய
அடிமையுணர்வுகள் நெஞ்சு நினையா உரிமை கனிந்த காலம் ; ஆதலால் ‘ வாழும் உயிர்க்குக்
கண் என்ப ‘ என இயல்புநடையில் யாத்தார். வாழ்க்கைத்துணை என நலஞ்சான்ற மக்களினத்
தாயர் உயிர்கள் அல்லர் என்றும், வாழா உயிர்கள் என்றும் நினைக்கவே நாணுவர்
அறிவுடையார். ‘சிறுமுதுக் குறைவிக்குச் சிறுமையும் செய்தேன்’ என்று இரங்கினான்
கோவலன். இதனால் அறிவு பெண்பாற்கும் உண்டு ; அறிவின்மை ஆண்பாற்கும் உண்டு என்ற
பாற்பொதுமை பெறப்படும்.” –டாக்டர் வ. சுப. மாணிக்கம்.

திருக்குறள் –
பேரறிஞர்கள் ஆய்வுரை : 55
புதிய உரைகள்
திருக்குறளுக்குப் பரிமேலழகர் உரை தோன்றிய பின். அவ்வுரைக்கு விளக்கம் எழுதிப்
பரப்புகின்ற முயற்சி சில நூற்றாண்டுகள் தொடர்ந்து நடைபெற்றது. காலப்போக்கில் புதிய
உரை காணும் முயற்சி பத்தொன்பதாம் நூற்றாண்டில் தோன்றியது. வீரமாமுனிவர்- நாகை
தண்டபாணியார்- ஈக்காடு சபாபதி முதலியார் – திரு.வி.க. ஆகியோர் இம்முயற்சியில்
ஈடுபட்டனர். திரு.வி.க.வின் உரை முதல் நூறு குறட்பாக்களுக்கே (விருத்தியுரையாய்)
உள்ளது. ஆழ்ந்த பொருளும் விளக்கமும் இலக்கியச்சுவை முதிர்ந்த நடையும் இவர் உரையின்
சிறப்பியல்புகளாகும். காலத்திற்கேற்ற கருத்தைக் குறளில் காண விரும்பி சில
இடங்களில் புதிய உரை கண்டுள்ளார். நாகை தண்டபாணியார் அறத்துப்பாலுக்கு மட்டும்
விருத்தியுரை கண்டுள்ளார். பெரும்பான்மையான இடங்களில் பரிமேலழகர் உரைக்கு விளக்கம்
கூறி சில இடங்களில் வேறு உரை கண்டுள்ளார். வ.உ.சி.யின் உரை அவர் மேற்கொண்ட புதிய
பாடங்களாலேயே கருத்து வேறுபாடு உடையதாய் அமைகின்றது.
திருச்சி வரதராசன் எழுதியுள்ள விளக்கவுரை எளிமையானது ; சிறிதளவு தமிழறிவு
உடையவரும் படித்துப் பயன்பெறும் தகுதியுடையது.
செய்யுள் வடிவில் திருக்குறளுக்கு உரைகள் தோன்றியுள்ளன. குட்டித் திருக்குறள் –
திருக்குறள் அகவல் – திருக்குறள் இசைமாலை முதலிய நூல்கள் செய்யுள் வடிவ உரைகள்.

திருக்குறள் –
பேரறிஞர்கள் ஆய்வுரை : 56
பள்ளி மாணவர்களுக்கும் பொதுமக்களுக்கும் பயன்படும் வகையில் திருக்குறள் உரைகள் பல
தோன்றின. கா. சுப்பிரமணியபிள்ளை. அருணாசலக்கவிராயர் – டாக்டர் மு. வரதராசனார் –
டாக்டர் சுப்பிரமணிய சாஸ்திரியார் ஆகியோர் எளிய பொழிப்புரை எழுதி திருக்குறளைப்
பரப்பினர். டாக்டர் வ. சுப. மாணிக்கம் ; பால்வண்ணனார் ஆகிய இருவரும் எழுதிய
உரைகளும் இத்தன்மையானவையே.
நாமக்கல் கவிஞர் ; ந .சி. கந்தையா பிள்ளை; ஞானபூபதி ஆகியோருடைய உரைகள் வாழ்க்கை
அனுபவத்தை ஒட்டி இயற்றப்பட்ட உரைகள்.
தேவநேயப் பாவாணரின் மரபுரை பல நல்ல புதிய விளக்கங்களைக் கொண்டுள்ளது. பின்னங்குடி
சா. சுப்பிரமணியசாஸ்திரி எழுதிய உரை வடமொழிக் கருத்துக்களை வலிய திணிக்கின்றது.
புலியூர்க்கேசிகன் புதுவுரை பொழிப்புரையாய் – எளிய உரையாய் விளங்குகின்றது.
புலவர் குழந்தை – பாரதிதாசன் இருவரும் பகுத்தறிவுக் கொள்கையைப் பரப்பவும் –
வடமொழிக் கொள்கையை எதிர்க்கவும் திருக்குறளுக்குப் புதிய உரைகள் எழுதினர் ; தமிழ்
மக்களிடையே சில குறள்களுக்குப் புதிய உரை கூறி ஆராய்ச்சி மனப்பாண்மையை
வளர்த்தனர்.’ தெய்வந் தொழாஅள்’ ; ஆபயன் குன்றும்’ ஆகிய குறட்பாக்களின் மீது
இதற்குமுன் கண்டிராத புதிய விளக்கம் சுமத்தப்பட்டது.
இத்தனை உரைகள் தோன்றியும் இன்னும் புதிய உரைகள் காணும் முயற்சியும் ஆர்வமும்
தமிழகத்தில் உள்ளன. அவற்றை ஊக்குவிப்போரும் உள்ளனர்.;ஆவலோடு வரவேற்கும் மக்களும்
உள்ளனர்.
மு.வை. அரவிந்தன்.

திருக்குறள் –
பேரறிஞர்கள் ஆய்வுரை : 57
பொருள் விளங்குவது எவ்வாறு…?
“ பொருளாவது யாது ? இதற்கு விடை முன்னரே கூறப்பட்டது. ‘ போர்வையுள் இலங்குவதே
பொருளாம், போர்க்கப் பெற்றிருக்கும் உள்ளீடே பொருளாம்’.
போர்வையின் உள்ளீடாய் இருப்பதே மெய்ப்பொருளாம். அதனை உணர்வதே மெய்யுணர்வாம்.
“ எப்பொருள் எத்தன்மைத் தாயினும் அப்பொருள்
மெய்ப்பொருள் காண்ப தறிவு”. (குறள். 355) எனற வள்ளுவர்பெருமானார் வாய்மொழியைக்
கொண்டும் இவ்வுண்மையை நாம் தேறலாம்.
ஒவ்வொரு பொருளையும் அறியாமையாகிய போர்வை மூடியிருக்கின்ற தென்றும், உயிரைப்
பற்றுக்கோடாகக் கொண்டிலங்குவதாகிய அந்தக்கரணம் (உள்ளம்) , விருத்தியாக
வெளிப்பட்டுச் சென்று அப்போர்வையைத் தகர்த்தெறிவதாம் என்றும், அவ் வந்தக்கரண
விருத்தியுடன் உடன் செல்லும் உயிரொலியும், ஒவ்வொரு பொருளிலும் உள்ள இறையொளியும்
உடன் கலத்தலால் அப்பொருள் அவ் வந்தக்கரணத்தொடு கூடிய உயிருக்கு (ஜீவனுக்கு)
விளக்கமாவதாம் என்றும் தத்துவ நூலார் கூறுவர்.” ..
---- டாக்டர் மொ.அ. துரைஅரங்கசாமி

திருக்குறள் –
பேரறிஞர்கள் ஆய்வுரை : 58
” பசி, பிணி, பகை எனும் உயிர்நோய் மூன்றனுள் முயற்சியின்மையே இருநோய்க்குக் காரணம்
என்று தெளிக. ஒருவன் உண்டற்கு யாதுமின்றிப் பசி நோய் உறுகிறான்.’ கழிபேர்
இரையான்கண் நோய்’ (946) என்றபடி, மற்றொருவன் விழுங்கியது செரித்தற்கு இன்றிப்
பிணிநோய்ப் படுகிறான். உண்ணாப் பசிநோயும் உண்ட பிணிநோயும் மெய்யுழைப்பு என்னும்
ஒரு மருந்தானே தீரவல்லது. நாம் வாழும் உலகம் உடலால் முயல்வாரை வஞ்சிக்கும் உலகம்
அன்று. வருந்தி உழைத்தானும் பயன் நல்கா மலட்டுலகம் அன்று, ‘ நிலம் படைத்தான் வளஞ்
சுருங்கப் படைத்தானல்லன், நிலத்துப் பிறக்கும் எவ்வியிரும் எத்துணைக்கோடி யுயிரும்
பசியாறி வாழும் வண்ணம், முட்டையுள்ளீடுபோல், நிலவளம் நிரம்ப வைத்துள்ளான்;
வளஞ்சான்ற இவ்வையத்து ஓருயிர் பசியால் வாடிற்று எனின், அஃது அவ்வுயிரின்
மெய்ம்முயற்சிக் குற்றமேயன்றிப் பிறப்பின் குற்றமன்று’ என்பது வள்ளுவர் தெளிந்த
உலகவடிப்படை, ஆதலாலன்றோ.
“இரந்தும் உயிர்வாழ்தல் வேண்டின் பரந்து
கெடுக உலகியற்றி யான். (1062) என்று படைத்தானை வைவார்போல் உழையா மக்களைப்
பழிப்பார். முயன்று உயிர் வாழ்தலே இயற்கை ; ஓருயிர் தன்போலும் மற்றோர் உயிர்பால்
இரந்து பசியொழிப்பது செயற்கை என ஆள்வினை காட்டுவர், ‘ முயற்சி பெருமை தரும்’
(611), முயற்சி திருவினை ஆக்கும்’ (616) என உறுதி கூறுவர். ’முயற்றின்மை இன்மை
புகுத்திவிடும்’ – (616) என அச்சுறுத்துவர்.” --- டாக்டர் வ. சுப. மாணிக்கம்.

திருக்குறள் –
பேரறிஞர்கள் ஆய்வுரை : 58

“ ஒன்றெய்தி
நூறிழக்கும் சூதர்க்கும் உண்டாம்கொல்
நன்றெய்தி வாழ்வதுஓர் ஆறு”. (931)
சூதாட்டத்தின் வரவு செலவைப் பற்றி மதிப்பீடு செய்வதிலும் ஓர் முரண் நயம் காட்டிப்
பரிகாசம் செய்து பழிக்க ‘நூறு’ என்ற எண்ணுப் பெயரை வள்ளுவர் பயன்படுத்தியுள்ளதை
அறியமுடிகிறது.
“பல்லார் பகைகொளலின் பத்தடுத் தீமைத்தே
நல்லார் தொடர்கை விடல்.” (450)
இதில் ‘பத்து’ என்ற சொல்லாட்சியைக்கொண்டு ஒரு பெரிய செய்திக்கு வெளிச்சம் போட்டுக்
காட்டுகிறார் வள்ளுவர்..
இனி ‘ ஒன்று’ என்ற எண்ணுப்பெயர் இடம்பெறும் குறள்கள்…
”கொன்றன்ன இன்னா செயினும் அவர்செய்த
ஒன்று நன்றுள்ளக் கெடு. (109)-- ஒன்று மேலும் சில 111, 128, 148, 155, 221, 232,
233,334, 438, 932. 805, 875, 1006, 1007, 291, 344. குறட்பாக்களில்.
இரண்டு என்னும் எண்ணுப்பெயர் 10 குறள்களில் இடம் பெற்றுள்ளன.
” தானம் தவமிரண்டும் தங்கா வியனுலகம்
வானம் வழங்காதெனின்.” (19) – இரண்டு மேலும் சில குறட்பாக்களில் – 392, 393, 581,
662, 674, 760, 875, 992, 1022.
மூன்று என்னும் எண்ணுப்பெயர் திருக்குறளில் ஆறு இடங்களில் …
” காமம் வெகுளி மயக்கம் இவைமூன்றன்
நாமம் கெடக்கெடும் நோய். (360) --- மூன்று – மேலும் சில குறட்பாக்களில் 383, 682,
688,932,941,
பேராசிரியர் கருவை பழனிசாமி

திருக்குறள் -
பேரறிஞர்கள் ஆய்வுரை – 59
” இனிய உளவாக இன்னாத கூறல்
கனியிருப்பக் காய்கவர்ந் தற்று. “ (100)
சமண நெறியை சேர நேரிட்டமைக்குப் பெரிதும் வருந்திய அப்பர் பெருமான்..
’ கொய்யுலாம் மலர்ச் சோலைக் குயில்கூவ
மயிலாடும் ஆரூரைக்
கையினால் தொழா தொழிந்து கனியிருக்கக் காய்
கவர்ந்த கள்வனேனே ‘ என்பார்.
“ நெருப்பினுள் துஞ்சலும் ஆகும் நிரப்பினுள்
யாதொன்றும் கண்பாடு அரிது.” (1049)
ஒளவையும்
’ கொடிது கொடிது வறுமை கொடிது’ – என்பார்.
பேராசிரியர் சோ.ந. கந்தசாமி

திருக்குறள் -
பேரறிஞர்கள் ஆய்வுரை – 60
அரசு
மக்களின் வேண்டுகோள் தூங்காதபடியும் திட்டங்கள் காலம் கடவாதபடியும் உடனுக்குடன்
ஆற்றும் ஆற்றல் உடையது அரசு.
“ நாடொறும் நாடுக மன்னன் வினைசெய்வான்
கோடாமை கோடா துலகு.” (520)
நாடொறும் நாடி முறைசெய்யா மன்னவன்
நாடொறும் நாடு கெடும். (553)
மிக்க அன்பும் நேரான எளிமையும் இருக்குமாயின் மக்கட்கு இறையென்று வைக்கப்படும்.
“ காட்சிக் கெளியன் கடுஞ்சொல்லன் அல்லனேல்
மீக்கூறும் மன்னன் நிலம். (386)

திருக்குறள் -
பேரறிஞர்கள் ஆய்வுரை – 61
அணி
”வள்ளுவர் அணிகளாகச் சுட்டுவன…
பணிவும் இன்சொல்லும் மக்கள் அணியாம்
கண்ணோட்டம் கண்ணுக்கு அணியாம்
நாணம் சான்றோர்க்கு அணியாம்
நன்மக்கள் இல்லற அணியாம்
குறிப்பறிவான் உலகுக்கு அணியாம்
மடநோக்கும் நாணூம் பெண்ணுக்கு அணியாம்.”
நாம் விருப்பத்தோடு பெருவிலை கொடுத்து வாங்கும் நகைகள் எல்லாம் அணியல்லவாம்,எவையோ
பிறவாம். இவ்வாறு உடலணிகளை மதியாது புதிய உயிரணிகள் இயம்புவார் வள்ளுவர்.” டாக்டர்
வ. சுப. மாணிக்கம்.

திருக்குறள் -
பேரறிஞர்கள் ஆய்வுரை – 62
சொல்லுதல் யார்க்கும் எளிய அரியவாம்
சொல்லிய வண்ணம் செயல். (664) என்னும் குறள் கருத்து
‘ ஒழுக்க நிலை மாறுபடாத இராமனைக் காட்ட விழைந்த கம்பர் ‘ உரை செயற் கெளிதுமாகி
யரிதுமா மொழுக்கி நின்றான்” என்பார்.”
” இருந்தோம்பி இல்வாழ்வ தெல்லாம் விருந்தோம்பி
வேளாண்மை செய்தற் பொருட்டு.” – (811) இக்கருத்தினக் கம்பர்,
கோசல நாட்டு வருணனையில்
“ வருந்தி வந்தவர்க்கு ஈதலும் வைகலும்
விருந்து மன்றி விளைவன யாவையோ” – என்பார்.”
பேராசிரியர் சோ.ந. கந்தசாமி

திருக்குறள் -
பேரறிஞர்கள் ஆய்வுரை – 63
’ கொக்குஒக்க கூம்பும் பருவத்து மற்றதன்
குத்தொக்க சீர்த்த இடத்து.” (490)
ஒளவையார்..
’ ஓடுமீன் ஓடி உறுமீன் வருமளவும்
வாடி இருக்குமாம் கொக்கு’. – என்பார்.
கான முயலெய்த அம்பினில் யானை
பிழைத்தவேல் ஏந்தல் இனித்து”. (772)
இக்கருத்து நாலடியாரில்
‘ நரிமா உளம் கிழித்த அம்பினின் தீதோ
அரிமா பிழைப்பெய்த கோல்’ (152)
சிங்கத்தைக் குறிவைத்துத் தப்பிய குத்துக்கோல் நரியினை வீழ்த்திய அம்பினை
நினைக்குங்கால் தீதற்றது.
பேராசிரியர் சோ.ந. கந்தசாமி

திருக்குறள் -
பேரறிஞர்கள் ஆய்வுரை – 1
” ஒருமையுள் ஆமைபோல் ஐந்தடக்கல் ஆற்றின்
எழுமையும் ஏமாப் புடைத்து,” (126) இக்கருத்தைத் திருமூலர்..
‘ ஒருமையுள் ஆமைபோல் உள் ஐந்தடக்கி’ – என்பார்.
“ ஒலித்தக்கால் என்னாம் உவரி எலிப்பகை
நாகம் உயிர்ப்பக் கெடும்.” (763) என்ற கருத்து தாயுமானவர்..
காகமானது கோடி கூடி நின்றாலும் ஒரு
கல்லின் முன் எதிர் நிற்குமோ’ –என்பார்.
பேராசிரியர் சோ.ந. கந்தசாமி

திருக்குறள் -
பேரறிஞர்கள் ஆய்வுரை – 64
” அரசியல் செய்திகள் பலவும் மந்திரியர் மாண்பு பற்றிய எண்ணங்களும் வள்ளுவரின்
பொருட்பால் செய்திகளை அடியொற்றிக் கம்பனில் அமைக்கப்பட்டனவாகத் தெரிகின்றன.
‘ கருவியும் காலமும் செய்கையும் செய்யும்
அருவினையும் மாண்டது அமைச்சு.” (631) என்ற குறள் கம்பனில்..
‘ காலமும் இடனும் ஏற்ற கருவியும் தெரிந்துகற்ற
நூல் உற நோக்கி நுனித்து அறம் குணிந்த மேலோர்” (1320) என்று குறிப்பிடுவார்.”
“ ….உய்வில்லை செய்ந்நன்றி கொன்ற மகற்கு ‘ என்ற ‘எந்நன்றி கொன்றார்க்கும் ….. “
குறள். கம்பனில்…
‘ சிதைவு அகல் தாயை குருவை தெய்வப்
பதவி அந்தணரை ஆவை பாலரை பாவைமாரை
வதை புரிகுநர்க்கும் உண்டாம் மாற்றம் ஆம் ஆற்றல் மாயா
உதவி கொன்றோர்க்கு ஒன்றானும் ஒழிக்கலாம் உபாயம் உண்டோ. (4330)
“ ஊருணிநீர் நிறைந் தற்றே உலகவாம்
பேரறி வாளன் திரு .” (215)
பயன்மரம் உள்ளூர்ப் பழுத்தற்றால் செல்வம்
நயனுடையான் கட் படின்.” (216) – குறட்பாக்கள் கருத்து கம்பனில்//
; ஊருணி நிறையவும் உதவும் மாடுயர்
பார்கெழு பயன்மரன் பழுத்தற்று ஆகவும்’ (1394) என்பார்.”
பேராசிரியர் ச.வே. சுப்பிரமணியன்

திருக்குறள் -
பேரறிஞர்கள் ஆய்வுரை – 65
தமிழகத்தில் தோன்றி, கற்கும் அறிஞர்களின் உள்ளங்களைக் கவர்ந்து, உலகப் பேரற
நூலாகத் திகழும் திருக்குறள், அதன் பொருட் பெருமையையும் அதனைக் கூறும்
பாங்கினையும் உணர்ந்து பலவாறாகச் சிறப்பித்துக் கூறப்பட்டுள்ளது.
அச்சிறப்புக்களில் ‘ சமயக்கணக்கர் மதிவழி கூறாது’ என்னும் தொடர், ‘ யாதானுமொரு
சமயத்தைப் பற்றிநின்று அச்சமயச் சான்றோர் சிந்தனையை அப்படியே ஏற்றுக்கொண்டு
கூறாமல்’ என்று பொருள்படுமே யல்லாது, “ சமயங்களும் சமயச் சான்றோர்களும் ஓதிய
அடிப்படை உண்மைகளையும் அறங்களையும் புறக்கணீத்து” என்று பொருள்படாது. அதனால் சமயங்கள்
காட்டிய அடிப்படைப் பொது அறங்களையும் உண்மைகளையும் உட்கொண்டே திருவள்ளுவர்
அறங்கூறியுள்ளார் என்பது புலனாகிறது.
தொடரும் ……
டாக்டர் அ. மா. பரிமணம்

இறைவனை – முழுமுதற் பரம்பொருளை
ஏற்றுக்கொண்ட சமயங்களெல்லாம், பரம்பொருள் ஒன்றேயாயினும், அப்பரம்பொருளைப் பற்றிக்
கொண்டுள்ள வண்ணத்திலும் வடிவத்திலும் எண்ணத்திலும் வேறுபாடு மலியக் காண்கிறோம்.
அவற்றால் சமயவாதிகளிடையே மாறுபாடுகள் முதிர்ந்து சண்டைகளும் நிகழலாயின. அதன்
விளைவாக அடிப்படை உண்மைகளையும்கூட அவை மாற்றுச் சமயத்தவரால் கூறப்பட்டன
என்பதற்காகப் புறக்கணித்து வெறுத்தொதுக்கும் மனநிலையும் தோன்றலாயிற்று, இதனை
நன்குணர்ந்து எந்த ஒரு சமயத்தையும் வெளிப்படையாகச் சாராது, பொதுமையில் நின்று
அறமுரைத்த பெற்றி வள்ளுவருக்கே உரிய தனிச் சிறப்பாகும். இத்திறம் நினைத்து ‘ எல்லா
நூல்களிலும் நல்லன எடுத்து எல்லார்க்கும் பொதுப்படக் கூறுதல் இவர்க்கு இயல்பு ‘
எனப் பரிமேலழகர் பாராட்டுவார்.”
டாக்டர் அ. மா. பரிமணம்

திருக்குறள் -
பேரறிஞர்கள் ஆய்வுரை – 67
திருவள்ளுவர், ” தெய்வம் என்ற சொல்லை ஊழ் முதலிய பிற பொருள் படவும் ஆசிரியர்
வழங்கியுள்ளதோடு, பரம்பொருள் என்னும் கருத்திலும் ஆண்டுள்ளார். குடிசெயல் என்னும்
சமுதாயப் பேரறத்தின் இன்றியமையாமையினையும், அதனை விடாது மேற்கொள்வார் அடையும்
வெற்றிச் சிறப்பையும் வலியுறுத்த விரும்பிய வள்ளுவர் அத்தகு அறமேற்கொண்டாற்குத்
தெய்வமே ( இறைவனே) உதவி செய்ய முன்வந்து துணைபுரியும் என்ற கருத்தில்,
குடிசெய்வ லென்னும் ஒருவற்குத் தெய்வம்
மடிதற்றுத் தான்முந் துறும். எனக் (1023) குறிப்பிடுகின்றார்.”
டாக்டர் அ. மா. பரிமணம்

திருக்குறள் -
பேரறிஞர்கள் ஆய்வுரை – 67
இயற்கை உவமைகள் – குறட்பா எண்கள்.
“ திருக்குறள் முழுவதிலும் திருவள்ளுவரின் பட்டறிவும் பரந்த இயற்கையறிவும்
பளிச்சிடப் பார்க்கலாம். அறக்கருத்துக்களைக் கூறுதற்கு முற்பட்ட முதற்பாவலர்
இத்தகைய அழகியல் முருகியல் அணிநலம் கெழுமிய உவமைகளை வழங்குவதன் வாயிலாக, நாம்
படிப்பது ஒரு சட்ட நூலன்று, சுவைதரும் இலக்கியப் படைப்பு என்ற உணர்வினைப்
பயில்வார் உள்ளத்தில் பதியச் செய்துள்ளார்.
திருவள்ளுவர், விளக்க நுவர்ச்சிக் கற்பனைகள் ( Interpretative Imagination)
இயற்கையைக்கொண்டு படைத்துள்ளார்…
பறவை உவமைகள் – 338, 481, 490, 527.
விலங்கு ------------- - 624. 772, 599, 560, 969.
ஊர்வன ----------- ---- 126,133, 495, 763.
தாவரங்கள் ---- -- -- - -- - 78, 216, 1008, 217, 600, 90, 595, 656.
காயும் கனியும் ------ ---- - -- 100
ஐம்பூதங்கள் ------ ------ ------ 151, 215, 452, 1049, 245, 101, 272.
ஞாயிறும் திங்களும் ---- ---- --- 97, 782.
கடலும் மலையும் ---- ----- ---- 103, 124.”
பேராசிரியர் சோ.ந. கந்தசாமி

திருக்குறள் -
பேரறிஞர்கள் ஆய்வுரை – 68
”அறத்தான் வருவதே இன்பமற் றெல்லாம்
புறத்த புகழு மில.” (39) என்னும் குறள் கருத்து..
‘ அறம் ஒன்றே தரும் மெய்யின்பம் என்றநல்
அறிஞர் தம்மை அனுதினம் போற்றுவேன்
பிறவிவிரும்பி உலகினில் யான் பட்ட
பிழைகள் எத்தனை கோடி நினைக்கவும்
திறன் அழிந்துஎன் மனம் உடைவெய் துமால்
தேசத் துள்ள இளைஞர் அறிமினோ
அறமொன் றேதரும் மெய்யின்பம் ஆதலால்
அதனையே துணை என்று கொண்டுய்திரால்’ – என்பார் பாரதியார்.”

திருக்குறள் -
பேரறிஞர்கள் ஆய்வுரை – 69
பழமொழி
’ பேராசை பெரு நட்டம்.’
“ நுனிக்கொம்பர் ஏறினார் அஃதிறந் தூக்கின்
உயிர்க்கிறுதி யாகி விடும்.” – (476)
’ ஏழையைக் கண்டால் மோழையும் பாயும்.’
’ ஏழைச்சொல் அம்பலம் ஏறாது.’
இல்லாரை எல்லாரும் எள்ளுவர் செல்வரை
எல்லாரும் செய்வர் சிறப்பு.” – (752)
‘ புலி பசித்தாலும் புல்லைத் தின்னாது.’
வழங்குவதுள் வீழ்ந்தக் கண்ணும் பழங்குடி
பண்பிற்றலைப் பிரிதல் இன்று.”- (953)

திருக்குறள் -
பேரறிஞர்கள் ஆய்வுரை – 70
‘ எச்சில் கையால் காக்காய் ஓட்ட மாட்டான்.’
” ஈர்ங்கை விதிரார் கயவர் கொடிறுடைக்கும்
கூன்கை யரல்லா தவர்க்கு.” ( 1077)
’வினை விதைத்தவன் வினையை அறுப்பான்
தினை விதைத்தவன் தினையை அறுப்பான்.’
” பிறர்க்கின்னா முற்பகல் செய்யின் தமக்கின்னா
பிற்பகல் தாமே வரும்.” ( 319)
‘ ஊரோடு ஒத்து போ.’
”உலகத்தோடு ஒட்ட ஒழுகல் பலகற்றும்
கல்லார் அறிவிலா தார்.” –(140)
’அகத்தின் அழகு முகத்தில் தெரியும்.’
“ அடுத்தது காட்டும் பளிங்குபோல் நெஞ்சம்
கடுத்தது காட்டும் முகம்.” (706)

திருக்குறள் -
பேரறிஞர்கள் ஆய்வுரை – 71
”வளத்திலும் வறுமையிலும் ஒருசேர நிறைவுடையோராக இந்தியப் பெண்கள் திகழ்ந்து
பிறருக்குப் பாதுகாப்பாகத் திகழ்ந்தனர். இவ்வரிய பண்பினை வஜ்ஜாலக்கம்
குறிப்பிட்டுள்ளது. இக்கருத்தைக் கலித்தொகை ‘நிறையெனப் படுவது மறைபிற ரறியாமை’
என்று குறிப்பிடுகிறது.
வள்ளுவம் தலைவியின் இத்தகு மாண்பினை,
தற்காத்துத் தற்கொண்டான் பேணித் தகைசான்ற
சொற்காத்துச் சோர்விலாள் பெண். (56) என்றும்,
மனைத்தக்க மாண்புடையள் ஆகித் தற்கொண்டான்
வளத்தக்காள் வாழ்க்கைத் துணை. (51) என்றும் குறிப்பிட்டுள்ளது.”
( வஜ்ஜாலக்கம் – இந்நூல் பிராகிருத பாடல் தொகுப்பு – ஹாலா என்பரால்
தொகுக்கப்பெற்றது – எழுதிய புலவர்கள் பெயர் தெரியவில்லை- கி.பி. 750இல்
தொகுக்கப்பட்டதென்பர்.)
முனைவர் மு. இளமுருகன்

திருக்குறள் -
பேரறிஞர்கள் ஆய்வுரை – 72
” திருக்குறளகத்து மக்கட்பேறு, விருந்தோம்பல், சுற்றம்தழால், ஈகை, நல்குரவு,
மருந்து என்று உலகியல் கூறும்
உலகத்தோடு ஒட்ட ஒழுகல் (140) உலகத்தோடு அவ்வது உறைவது அறிவு (426) உலகத்து இயற்கை
அறிந்து செயல் (637) வையத்துள் வாழ்வாங்கு வாழ்பவன் (50) என உலக அறம் கூறும்.”

திருக்குறள் -
பேரறிஞர்கள் ஆய்வுரை – 73
” இல்லறத்தார்க்குப் பிறனில் விழையாமையும், கணிகை நாடாமையும் துறவறத்தார்க்கு
முற்றிலும் காமமின்மையும் பெளத்த பிடகங்களில் கூறப்பட்டுள்ளது. சங்ககாலத்தில்
பரத்தமைப் பெண்டிர் தொடர்பு பரவலாக விளங்கியது, புறநானூற்று வரிகள் சில
குறிப்பாகப் புறத்தொழுக்கத்தை மறுத்துரைப்பினும் வள்ளுவர்போல வன்மையாகக் கண்டித்த
சங்கப்புலவர்கள் இலர். வரைவின் மகளிர் அதிகாரத்தில்
பொருட் பெண்டிர் பொய்ம்மை முயக்கம் இருட்டறையில்
ஏதில் பிணம்தழீஇ யற்று.
“ இருமனப் பெண்டிரும் கள்ளும் கவறும்
திரு நீக்கப்பட்டார் தொடர்பு.” என்ச் சினந்து, தமிழர்களுக்கு பெளத்த நெறிநின்று
வள்ளுவர் கற்பித்த புது அறமாகும்.”

திருக்குறள் -
பேரறிஞர்கள் ஆய்வுரை – 74
இல்லறம்
இல்லறவியல், இல்வாழ்க்கை தொடங்கிப் புகழ் ஈறாக இருபது அதிகாரங்களை உடையது.
இல்வாழ்க்கைக்குப் பண்பு, அன்பு, பயன், அறன் – அறத்திற்கே அன்பு சார்பு என்ப –
என்பார்.
இல்வாழ்க்கையை விடச் சிறந்தது ஒன்றும் இல்லை. இல்வாழ்க்கைக்குத் துணை இன்றியமையாதது
. நன்மக்களைப் பெறுதல் , விருந்து பேணல், இனியவை கூறல், செய்ந்நன்றியறிதல்,
நடுவுநிலைமை, நாவடக்கம்( அடக்கமுடைமை), ஒழுக்கமுடைமை, பிறன்மனை நயவாமை,
பொறையுடைமை, அழுக்காறாமை, வெஃகாமை, புறங்கூறாமை, பயனில சொல்லாமை, தீவினையச்சம்,
ஒப்புரவறிதல், ஈகை, புகழ்.”

திருக்குறள் -
பேரறிஞர்கள் ஆய்வுரை – 75
துறவறம்
”இல்வாழ்ந்து நுகர்வன நுகர்ந்து உவர்ப்பு கண்ட காலத்து உண்மை ஞானத்தால் உயர்ந்த
நலத்தை எய்த விரும்புதல் எவர்க்கும் இயல்பு, புகழ்பட வாழ்ந்த பேரறிவாளன்
அகப்பற்றும் புறப்பற்றுமாகிய இருவகைப் பற்றையும் அறுக்க முற்படுவான். அருளுடைமை,
புலால்மறுத்தல், தவம், கூடாவொழுக்கம், கள்ளாமை, வாய்மை, வெகுளாமை, இன்னாசெய்யாமை,
கொல்லாமை, நிலையாமை, துறவு, மெய்யுணர்தல், அவாவறுத்தல், ஊழ் ஆகிய 14 அதிகாரங்களும்
துறவறத்திற்க்குரியன.”

திருக்குறள் -
பேரறிஞர்கள் ஆய்வுரை – 76
வியங்கோள்
திருக்குறளில் 125 இடங்களில் வியங்கோள்வினைமுற்றுக்கள் வருகின்றன. 14
குறட்பாக்களில் இரண்டு வியங்கோள்கள் வருகின்றன.
“ தூங்குக தூங்கிச் செயற்பால தூங்கற்க
தூங்காது செய்யும் வினை. 672
அறத்துப்பால் - 35 வியங்கோள்கள்
பொருட்பால் – 80 “ “
காமத்துப்பால் – 11 “ “
வியங்கோள் வினைமுற்றுக்கள் க,அல், தல், இ என்னும் விகுதிகளைக் கொண்டு முடிகின்றன.

திருக்குறள் - பேரறிஞர்கள் ஆய்வுரை – 77
காமத்துப்பால்
காமம் என்பது காரணம் ; இன்பம் என்பது காரியம். காமத்துனையும் அதனால் விளையும்
இன்பத்தினையும் வள்ளுவரே காரண காரிய வேறுபாடு தோன்றக் கூறியுள்ளார்.
”ஊடுதல் காமத்திற் கின்பம் அதற்கின்பம்
கூடி முயங்கப் பெறின். …. இக்குறள் காமத்திற்கும் இன்பத்திற்கும் இடையமைந்த காரண
காரிய தொடர்பினை நுட்பமாக விளக்குகின்றது. குறளில் காமம் என்பதும் காதல் என்பதும்
ஒரே பொருளுடையன. இவ்வொற்றுமை கருதியே பரிமேலழகர் காமத்துப்பால் என்றார்.
புலவர் குழந்தை இன்பத்துப்பால் ( அறம், பொருள், இன்பம் முறைவைப்பு)என வழங்கும்
காரியப் பெயராய பழம் பெயரையே வள்ளுவத்தின் மூன்றாம் பகுதிக்குரிய பெயராக
மொழிந்தனர்.தொல்காப்பியம், புறநானூறு முதலாய பழந்தமிழ் இலக்கியங்கள் கூறிய பழகு
தமிழ்ச் சொல்லாட்சியைப் பாங்குறப் பயன்படுத்திய புலவர் குழந்தையின் தமிழ் நெஞ்சம்
பாராட்டுக்குரியது.”

திருக்குறள் -
பேரறிஞர்கள் ஆய்வுரை – 78
” வானகம், புத்தேளுலகம் முதலாய சொற்கள் வடபுலத்துப் பழந்தாயகத்தினரின்
வாழ்விடத்தைக் குறித்தன வென்பதும் அவை இம்மண்ணுலகத்தில் உள்ளவையே என்பதும் புலவர்
குழந்தையின் கோட்பாடு.
வைத்துள் வாழ்வாங்கு …… (50)
செய்யாமற் செய்த உதவிக்கு …. (101)
புத்தேளுலகத்தும் ஈண்டும் ….. (213)
நிலவரை நீண்புக ழாற்றிற் ……. ( 234) என்னும் குறள்களில் வான், வானகம்,
புத்தேளுலகம், நிலவரை முதலிய இவ்வுலகைக் குறிக்கும் சொற்களினின்றும் தெளிவாக
வேறுபடுத்திக் காட்டப்பட்டுள்ளன. வள்ளுவரின் கோட்பாட்டிற்கு முரணாகப் புலவர்
குழந்தை உரை உள்ளது.
செயற்கரிய செய்வார் பெரியர்..(26) எனவரும் குறட்பா விளக்கவுரையில் – தன்மானத்தந்தை
பெரியார்தம் சமூகப் புரட்சி போன்ற செயற்கரிய செயல் களுமாம்’ என அவர்தம்
சமூகச்சீர்திருத்தங்களை இடமறிந்து மேற்கோள் காட்டும் புலவர் குழந்தையின் திறம்
போற்றற்பாலது.” 11/4/16

திருக்குறள் -
பேரறிஞர்கள் ஆய்வுரை – 79
கற்றபின்னும் ஒழுக்கம் கைவரப்பெறாதானை இகழ்வாராகிப் பொருட்பால் இறுதிக்கண் ‘கயமை’
என்ற ஓர் அதிகாரமே வைத்தார்..
’மக்களே போல்வர் கயவர் – 1071
’தேவர் அனையர் கயவர்’ – 1073
’அறைபறை யன்னவர் கயவர் – 1076
’ஈர்ங்கை விதிரார் கயவர்’ - 1077
அறம், பொருட்பால்களின் எல்லையதிகாரமாகிய கயமைத்தலைப்பு, ஆசிரியர் மனக் கொதிப்பு
எல்லைக்கோர் அறிகுறி. கற்பதும் அறிவதுமெல்லாம் வாழ்வில் நடப்பதற்கு என்பது
அப்பெருமான் துணிபு.”

திருக்குறள் –
பேரறிஞர்கள் ஆய்வுரை : 80
பரிமேலழகர் உரையில் அமைந்து கிடக்கும் பொருத்தமற்ற விளக்கங்களை நீக்கிக்
குறளுக்குத் தமிழ்நெறி பிறழா உரை கண்டுள்ளார்.பரிமேலழகரின் விளக்கங்கள்
பலவிடங்களில் வடமொழி நூல்களைத் தழுவி அமைதலின் குறளின் நேர்பொருளை அவர் உரை
மறைத்துவிடுகின்றது. இக்குறையை மாணிக்கனார் தம் உரையால் போக்கியுள்ளார்.
அறம்பொருள் இன்பம் உயிரச்சம் நான்கின்
திறம்தெரிந்து தேறப் படும். – (501)
இக்குறளுக்குப் பரிமேலழகரின் உரை வடநூல் முறையை அடியொற்றி அமைந்துள்ளது.அறம்
பொருள் இன்பம் உயிரச்சம் என்ற நான்கின் அடிப்படையில் அமைச்சர் முதலாயினோரை அரசன்
தெளிதல் வேண்டும் என்னும் நேர்பொருளை இவர்தம் உரை மறைத்துவிடுகிறது. அறம் பொருள்
இன்பம் உயிரச்சம் என்ற உபதை நான்கின் திறத்தான் மன இயல்பு ஆராய்ந்தால் பின்பு
தெளியப்படும் என்கிறார். பரிமேலழகரின் குறள் விளக்கங்களிலே இக்குறள் உரைதான் மிக
விரிவானதாகும். இந்நீட்சிக்கு வடநூற்பொருண்மையும் ஒரு காரணமாகும். அற உபதை -பொருள்
உபதை- இன்ப உபதை – அச்ச உபதை நான்கையும் அர்த்தசாத்திர அடிப்படையில்
விரித்துரைக்கும் பரிமேலழகர் முடிவில் இவ்வடநூற்பொருண்மையை மனத்தில் கொண்டே
வள்ளுவர் இவ்வாறு கூறினார் எனக் குறிப்பிடுகின்றார். பரிமேலழகர் நெறி பிறழ்ந்த
இடங்களை மாணிக்க உரை நேர் செய்கிறது.
அறம் பொருள் இன்பம் உயிர்க்கு அஞ்சுதல்
இவ்வகையால் ஒருவனை ஆராய்ந்து தெளிக –
என்கிறார். பரிமேலழகரின் பொருத்தமற்ற உரை விளக்கங்களை உரைப்போக்கில்
மறுத்துவிடுகிறார் செம்மல்.” முனைவர் தெ. திருஞானமூர்த்தி

திருக்குறள் -
பேரறிஞர்கள் ஆய்வுரை – 81
‘ கவிதாலயா’ நிறுவனம் தொடங்கி. தயாரித்த முதல் திரைப்படம் ‘நெற்றிக்கண்’ கே.
பாலசந்தர் சாரின் படங்கள் ‘அகர முதல எழுத்தெல்லாம் ஆதி ; பகவன் முதற்றே உலகு’ என்ற
திருக்குறளோடு… திருவள்ளுவர் சிலை திரும்பும் தோற்றத்துடன் தான் ஆரம்பிக்கும்.
அந்தத் திருவள்ளுவரின் சின்னத்தோடு உருவான கவிதாலயாவின் முதல் படத்தை நான்
இயக்கியது எனக்குப் பெருமை.
60 ஆண்டுகளுக்கு முன் தேவகோட்டை ‘தேபிரித்தோ’ உயர்நிலைப் பள்ளியில் நான்
படிக்கும்போது. ஆண்டு விழாவில் டாக்டர் மு. வரதராசனார் வந்து பேசினார் – ‘ ஒரு
நாளைக்கு ஒரு குறளையாவது படிக்க வேண்டும். கூட்டங்களில் பேசும்போது ஒரு குறளையாவது
குறிப்பிட்டுச் சொல்லவேண்டும்’ என்று கேட்டுக்கொண்டார்.அதன்படி அன்றே என்
நன்றியுரையில் பள்ளியின் லட்சியக் குறளான ‘ உண்மையைக் கடைப்பிடி’ என்ற லட்சியத்தை
வலியுறுத்தும்..
‘உள்ளத்தாற் பொய்யாது ஒழுகின் உலகத்தார்
உள்ளத்துள் எல்லாம் உளன்.” என்ற குறளைச் சொன்னேன். அன்று தொடங்கி கடந்த 60
ஆண்டுகளாக நான் பேசும் கூட்டங்களில் குறள் சொல்லி வருகிறேன். குறளைச் சொல்லும்
நான் குறளைச் சின்னமாகக் கொண்ட கவிதாலயாவின் இயக்குநரானேன். இது எனக்குக் கிடைத்த
பெருமையிலும் பெருமை.” இயக்குநர் எஸ்பி. முத்துராமன்.

திருக்குறள் -
பேரறிஞர்கள் ஆய்வுரை – 82
“ பிராமணீயம் புத்தமதம் பகவத்கீதை போன்றவற்றைப் போல் இம்மை மறுமைப் பயன் கருதியே
அறநெறியில் நிற்றல் வேண்டும் என்ர வாணிகக் கொள்கையைக் குறள் வலியுறுத்துவது இல்லை.
நல்லது செய்வதே தக்கது என்ற உணர்வினாலேயே நல்லது(அறம்) செய்ய வேண்டும் என்று குறள்
கூறுகிறது. ( குறள்கள்222. 211.) பகவத் கீதையோ கருமம் செய்து கொண்டிருப்பது
பிரபஞ்சநியதி என்று வறட்டுத்தனமாக வலிந்து கூறுகிறது. ஆனால் என்ன வியப்பு குறளோ
மனிதன் உழைப்பதும் ஈட்டுவதும் பிறருக்கும் பிற உயிர்களுக்கும் அவன் நன்மை
செய்வதற்காகத்தான் என்று சாற்றுகிறது. (குறள்கள் – 81. 212) பகவத்கீதைப்படி கடமை
ஜாதிக்குத் தக்கபடி வேறுபடும். குறளோ மக்கள் அனைவரும் ‘ நல்லவை செய்தொழுகக்
கூறுகிறது’. ஆல்பர்ட் சுவைட்சர் கூற்றை எடுத்துக்காட்டுகிறார்- பி. இராமநாதன்.

திருக்குறள் -
பேரறிஞர்கள் ஆய்வுரை – 83
“ தோள்கண்டார் தோளேகண்டார் தொடுகழல் கமலமன்ன
தாள்கண்டார் தாளே கண்டார் …..“ – கம்பன்.
நல்லது செய்தல் ஆற்றீர் ஆயினும் அல்லது செய்தல்
ஓம்புமின் …….“ நரிவெரூஉத்தலையார்.
“ யாதும் ஊரே யாவரும் கேளிர் “ – கணியன்பூங்குன்றன்.
“ கற்புக்கடம் பூண்ட இத்தெய்வமல்லது
பொற்புடைத் தெய்வம் யாம் கண்டிலமால்” – இளங்கோவடிகள்.
திருக்குறள் – இரண்டடிகளில் உலகை அளக்கும் உன்னதம்

திருக்குறள் -
பேரறிஞர்கள் ஆய்வுரை – 84
“ அறிவு, விழைவு, செயல் என்ற மூன்றும் உயிர்கட்குரிய பண்புகளாகும். அவற்றுள்
அறிவு,, பொருட்பேற்றுக்கும் விழைவு இன்ப நுகர்ச்சிக்கும் செயல், அறஞ்செய்தற்கும்
பயனாகும். இப்பண்பும்பயனும் கொண்டு இன்பமே நாடி நிற்பதுபற்றிப் பொருளதிகாரத்து
இன்பத்திணையின் இயல்பு கூறப்புகுந்த தொல்காப்பியர் ‘ இன்பமும் பொருளும் அறனும்’ என
முறை செய்தார். அறத்தான் வருவதே இன்பம் – பொருளிலார்க்கு இவ்வுலகில் இன்பமில்லை’
என அறமும் பொருளும் இன்பப்பேற்றுக்கு ஏதுவாதலைத் திருவள்ளுவர் செயல்முறையில்
கூறுகின்றார்.”

திருக்குறள் -
பேரறிஞர்கள் ஆய்வுரை – 85
“ செயலின் பயனையும் சிறப்பையும் செயல்படும்போது சிந்திக்க வேண்டியவற்றையும்
ஆள்வினையுடைமை, வினைத்தூய்மை, வினைத்திட்பம், வினைசெயல்வகை, தெரிந்து செயல்வகை,
காலமறிதல், வலியறிதல், இடனறிதல், பொச்சாவாமை, தெரிந்துவினையாடல் முதலிய
அதிகாரங்களில் விளக்கியுள்ளார் வள்ளுவர். அதிகார எண்ணிக்கையே வள்ளுவரின்
செயல்விருப்பினை நன்குபுலப்படுத்தும். ( குறள்- 462, 478, 484, 491, 517, 540,
611, 651, 661, 666, 675 ) காலமறிந்து, இடமறிந்து செயல்வலியும் தன்வலியும்
மாற்றான்வலியும் துணைவலியும் ஆராய்ந்து இடையில் சோர்வுபடாமல் செயல்படுபவர் எதை
அடைய நினைத்தாலும் அதில் வெற்றிபெறுவர் என வள்ளுவம் அறுதியிடுகிறது.”

திருக்குறள் -
பேரறிஞர்கள் ஆய்வுரை – 86
” திருக்குறளுக்குப் பல உரைகள் தோன்றியதற்கு உரிய காரணங்களை ஆராய்ந்த டாக்டர்
வ.சுப. மாணிக்கம் பின்வரும் காரணங்களைக் கூறுகின்றார்.
1.பாட வேற்றுமையால் சில உரை வேற்றுமைகள் காணப்படும் இவை ஆராய்ந்து ஏற்கத்தக்கன.
2. பாடம் கற்பித்துக்கொண்டு ஓரிருவர் புதுப் பொருள் காட்டியுள்ளனர்; இவர்
பொறுக்கத் தகார் ; மக்கள் கண்டிக்கவும் அரசு தண்டிக்கவும் தகுவர்.
3. இலக்கண வறுமையாலும் இலக்கணச் செருக்காலும் எழுந்த உரை வேற்றுமைகளும் உள ; இவை
பழிக்கத்தகும்.
4. முன்னோன் எழுதிய உரைப்பொருளைப் பெரிதும் தழுவக்கூடாது ; தாம் ஒரு தனியுரை
எழுதத் துணிந்ததற்குச் சான்றாக எங்கனமேனும் பல குறட்குப் புத்துரை சொல்ல வேண்டும்
என்னும் முனைப்பே திருக்குறள் உரை பலவற்றின் தோற்றத்துக்குக் காரணம் என்று
சுருங்கச் சொல்லலாம்.”
டாக்டர் வ. சுப. மாணிக்கம்.
( உரையாசிரியர்கள் – மு.வை. அரவிந்தன்)

திருக்குறள் -
பேரறிஞர்கள் ஆய்வுரை – 87
“ சாணக்கியன், திருக்குறளைப் படித்து இதிலுள்ள நீதிகளையே கையாண்டிருக்கிறான். ஸ்ரீ
அப்பா தீட்சிதர் என்பவர் குறள் அறத்துப்பாலைச் சமற்கிருதத்தில் மொழிபெயர்த்து ‘
நீதி குசும மாலா’ என்று பெயரிட்டுள்ளார் ஸ்ரீ கே.வி. சுப்பிரமணிய சாஸ்திரியார்
இதைப் பதிப்பித்துள்ளார்.”
” விதி என்பதையும் வள்ளுவர் நன்றாக விளக்கிக் காட்டியிருக்கிறார். உன் அறிவைகொண்டு
, உன் முயற்சியின்படி நட..; மக்களுக்கு நன்மை செய்.. ! அறத்தை வளர்க்க என்று
கூறியிருக்கிறாரேயன்றி உன் விதிப்படி – கடவுள் இஷ்டப்படி நீ நட என்பதாக எந்த
இடத்திலும் கூறவே இல்லை.”
–தந்தை பெரியார்.

திருக்குறள் -
பேரறிஞர்கள் ஆய்வுரை – 88
” வள்ளுவர் கருத்துக்களையே எல்லாவிடங்களிலும் அவர் (பரிமேலழகர்) விளக்குகிறார்
என்று நாம் கொள்வதற்கு இல்லை. ஆகவே வள்ளுவரது முறையை உணருவதற்குப் பரிமேலழகரைக்
காட்டினும் பிற உரைகாரர்களையே நாம் நம்பித் துணையாகக் கொள்வதற்கு உரியர்.
மணக்குடவர் நமக்கு உற்ற துணையாகலாம் எனத் தோன்றுகிறது. இவரது செய்யுள் வைப்புமுறை
பெரும்பாலும் வள்ளுவரது ஆகலாம்.”
பேராசிரியர். எஸ். வையாபுரிபிள்ளை.

திருக்குறள் -
பேரறிஞர்கள் ஆய்வுரை – 89
திருக்குறள் மொழிபெயர்ப்புகள் – திறனாய்வு
“ On Translating Tirukkural”
டாக்டர் வி.ராமசாமி, உலகத் தமிழாராய்ச்சி நிறுவனம்.
மொழிபெயர்ப்பு – சிக்கல்கள்
குணமென்னும் குன்றேறி…(29) என்னும் குறளில் குன்றேறி நின்றாரின் வெகுளியை மற்றவர்
காத்தல் அரிதா? குன்றேறி நின்றாருக்கு வெகுளியைக் கணமேனும் காத்தல் அரிதா?வேற்றுமை
உருபுகள் வெளிப்படையாக இல்லை - எனவே சிக்கல்….
மக்கள் மெய்தீண்டல் …(65) இக்குறளில் மக்கள், பெற்றோரின் மெய்யைத் தீண்டுதலா ?
அல்லது மக்களில் மெய்யைப் பெற்றோர் தீண்டுதலா..?என்ற பொருள் மயக்கம் காரணமாக
மொழிபெயர்ப்பில் சிக்கல் வருகிறது.
பெற்றார் பெறின்…… (58) என்னும் குறளில் உரையாசிரியர்களும் மொழிபெயர்ப்பாளர்களும்
இந்த நூலின் ஆசிரியரும் (ராமசாமி) நேரிய பொருளைத் தவறவிட்டு சுற்றி வளைக்கின்றனர்.
மொத்தத்தில் மொழிபெயர்ப் பாளர்கள் இருமொழி வல்லுநர்களாக இருக்க வேண்டும். முதல்
மொழி வல்லுநரை நாடவேண்டும்.” – கணையாழி, நவ. 2003.

திருக்குறள் -
பேரறிஞர்கள் ஆய்வுரை – 90
” திருக்குறளை ஆங்கிலத்தில் மொழிபெயர்த்த இராஜாஜி அறம் என்ற சொல்லை ஆங்கிலத்தில்
மொழிபெயர்க்க முடியாது என்கிறார். அச்சொல்லுக்கு இணையாக – தர்மம், Duty, virtue
ஆகா, என்பார்.”
நாவலர் பாரதியார் மானம் என்பதற்குரிய ஆங்கிலச் சொல் இல்லை. போப் அதனை Honour என்கிறார்.
நடுவுநிலைமை என்பதை போப் Impartiality justice என்பார். இராஜாஜி Rectitude /
Equity என்பார்.
நீத்தார் என்பதை பூர்ணலிங்கம் பிள்ளை Super Man என்கிறார்.
வாழ்க்கைத்துணைநலம் என்பதை போப் The gooness of the help to domestic life
என்பார். ராஜாஜி Life Partner என்கிறார்.
மக்கட்பேறு என்பதை போப் The Obtaining of sons என்றார், ராஜாஜி Children
என்கிறார்.”

திருக்குறள் -
பேரறிஞர்கள் ஆய்வுரை – 91
” முன்னோர்களின் நினைவைப் போற்றும் வகையில் நீத்தாரின் நினைவு நாளைக்
கடைப்பிடித்தல் தமிழரின் வழக்கமாகும். இல்லத்தின் தலைவனோ, முதியவனோ இறந்துபட
அண்டுக்காண்டு அவர்களை நினைவுகூர்ந்த தமிழர்கள், பெரும் பேரழிவில் மாண்டுபோன
இலக்கக் கணக்காகத் தமிழர்களை எவ்வாறு நினைவு கூறாமல் இருப்பர். இதன் அடிப்படையில்
எழுந்த வழக்கே தென்புலத்தார் வணக்க முறையாகும். குமரிக் கண்டம் தென்திசையில்
நிலைபெற்றிருந்தது. கடற்கோள்கள் தமிழர்தம் முன்னோரைக் காவு கொண்டன. எண்ணற்ற அறிஞர் பெருமக்களும் அவர்தம் இலக்கியங்களும்கூட
அழிந்துபட்டன. தென்புலத்துத் தமிழர்க்குக் கடனிறுப்பதை, ஆண்டுதோறும் தமிழர்
கடைப்பிடித்தனர்.
தென்புலத்தார் தெய்வம் விருந்தொக்கல் தானென்றாங்கு
ஐம்புலத்தார் ஓம்பல் தலை. குறள். 43
தென்புல வாழ்நர்க் கருங்கட னிறுக்கும்
பொன்போற் புதல்வர்ப் பெறாஅ தீரும் – புறநா. 9: 3-4
தமிழர்தம் இனம் வாழும் அளவும். குமரிநாட்டுத் தமிழர்களை நினைவுகூர்தல் என்பது
வாழ்க்கைக் கடனாகவே இருந்துவந்துள்ளதை நோக்குமிடத்து, தமிழர் தம் முன்னோர்மீது
கொண்டிருந்த பற்று புலனாகும்.”
ம.சோ. விக்டர்

திருக்குறள் -
பேரறிஞர்கள் ஆய்வுரை – 92
“ திருக்குறளுக்கு மற்ற நூல்களைவிட சிறப்பு உண்டு. தமிழில் எழுதப்பட்ட நூல்களில்
திருக்குறளின் இடத்தை வேறு எந்த ஒரு நூலாலும் நிரப்ப இயலாது. தமிழறிஞர்
இளங்குமரனார் கூறும் ஒரு கருத்துப்படி, ‘ உலகில் உயர்வான பளிங்குக் கற்களால்
கட்டப்பட்ட தாஜ்மகால் என்ற கட்டிடத்தில் ஒரு பளிங்குக் கல்லை எடுத்துவிட்டு,
அவ்விடத்தில் தற்காலத்தில் கிடைக்கும் அதே நிறத்திலான கல்லை வைத்துப்
பூசிவிட்டால், புதிதாகப் பதிக்கப்பட்ட கல்லை அடையாளம் கண்டுகொள்ளாமல் செய்துவிட முடியும்.
திருக்குறளில் உள்ள 9310 சொற்களில் ஒரு சொல்லை எடுத்துவிட்டு அதற்கு மாற்றான ஒரு
சொல்லை அவ்விடத்தில் வைக்க இயலாது,’ என்று கூறுவார். திருக்குறள் அதுபற்றியே, இன்றுவரையிலும்
பல்வேறு அறிஞர்களால் கவரப்பட்டு, புதுப்புது உரைகளும் எழுதப்பட்டு வருகின்றன.
விவிலியத்துக்கு அடுத்ததாக, உலகில் மொழிபெயர்க்கப்பட்ட நூலாகவும். இலக்கிய
வரிசையில் முதல் நூலாகவும் திருக்குறள் போற்றப்படுகின்றது.
ம.சோ. விக்டர்

திருக்குறள் -
பேரறிஞர்கள் ஆய்வுரை – 93
” வாழ்க்கைக்குச் சிறந்த துணையாகவும் வழிகாட்டியாகவும் அமைந்திருப்பது திருக்குறள்
எனப்படும் உலகப் பொதுமறையாகும். ‘ எல்லாப் பொருளும் இதன்பால் உள’ என்று
பெரும்புலவர்கள் போற்றியிருப்பதும் உலக மேதைகள் பலரும் பாராட்டியிருப்பதும்
வெளிப்படையான உண்மைகளாகும், மனித வாழ்க்கைக்கு இன்றியமையாத கருத்துக்கள் அனைத்தும்
பொதுமறைப் புலவர் திருவள்ளுவரால் தெளிவு படுத்தப்பட்டுள்ளனவாகும்.
அனைத்துக் கருத்துக்களையும் கற்றுணர்ந்து பயன்பெற்று அனைவரும் இன்புறுமாறு செய்ய
வேண்டியது அறிஞர்களின் கடமையாகும்.”
திருக்குறளார் வீ. முனிசாமி

திருக்குறள் - பேரறிஞர்கள் ஆய்வுரை – 94
பரிதியார்
” திருக்குறளுக்கு உள்ள பழைய உரைகளில் மிகவும் எளிமையானது பரிதியார் உரையேயாகும்.
இவரது உரை பேச்சு நடையில் அமைந்து உலக வழக்குச் சொற்களை மிகுதியாகக் கொண்டுள்ளது.
இருப்பினும் அவற்றில் ஒருவகை அழகும் எளிதில் பொருள் உணர்த்தும் ஆற்றலும்
இருப்பதைக் காணலாம்.மிகுதியாக வடசொற்கள் கலந்துள்ளன. இலக்கணச் செறிவு இல்லாத எளிய
நடையில் சில இடங்களில் பிழைகளும் உள்ளன. சொற்பொழிவாற்றியதை எழுதி வைத்தது போல் பல
இடங்கள் உள்ளன. குறளின் கருத்தை அறிந்து தம் விருப்பம் போல் கூட்டியும் குறைத்தும்
பொருள் கூறுகின்றார் பரிதியார். இவர் உரையைப் பொழிப்புரை என்றோ விளக்கவுரை என்றோ
கூற இயலாது. சில இடங்களில் குறளைவிடச் சுருக்கமாக உரை உள்ளது. இன்னும் சில
இடங்களில் குறளுக்கும் உரைக்கும் தொடர்பில்லாமல் எழுதிச் செல்கின்றார்.
‘குறளுக்கும் (பரிதியார்) உரைக்கும் ஒற்றுமைப்படுத்தி கருத்து அறிந்து கொள்ளுதல்
ஒரு கயிற்றாலாகிய பாலத்தில் காவிரியைக் கடக்க நினைத்ததை ஒக்கும்.”
மகாவித்துவான் ச. தண்டபாணிதேசிகர்.

திருக்குறள் -
பேரறிஞர்கள் ஆய்வுரை – 95
மணக்குடவர்
திருக்குறள் உரைகளில் பரிமேலழகர் உரைக்கு அடுத்தபடியாக அச்சேறி மக்களிடத்தில்
பரவிச் செல்வாக்குப் பெற்ற பெருமை மணக்குடவர் உரைக்கு உண்டு. பரிமேலழகர் உரையை
மறுப்பவர்களும் அவரது கருத்தை ஏற்காதவர்களும் மணக்குடவர் உரையையே நோக்குவது பல
ஆண்டுகளாக இருந்துவரும் வழக்கமாகும்.
மணக்குடவருடைய உரை – தெள்ளிய தமிழில் எளிய நடையில் அமைந்துள்ளது. பொழிப்புரையும்
சில இடங்களில் விளக்கமும் உள்ளன. தமிழ்ப் பண்பாடு தழுவி எழுதப்பட்ட தெளிவுரை என்று
இவரது உரையைப் போற்றுவர். பிற உரையாசிரியர்களைப்போல வடநூற்கருத்தைத் தம் உரையில்
புகுத்துவதில்லை. புதிய பாடங்களைக் கொண்டு சொற்களைப் பிரிக்கும் முறையில் புதுமை
கையாண்டு சிறப்பாக உரை எழுதிச் செல்வது இவரது பண்பாகும்.

திருக்குறள் -
பேரறிஞர்கள் ஆய்வுரை – 96
காலிங்கர்
திருக்குறளுக்குப் பரிமேலழகர் உரைக்கு முன் தோன்றிய பழைய உரைகளில் காலிங்கர் உரை
பெரிதும் போற்றப்பட்டிருக்கலாம். செறிவு வாய்ந்த நடையும் இலக்கண வரம்பறிந்து தூய
தமிழ்ச் சொற்களை ஆளும் திறனும் காலிங்கரிடம் உண்டு. கற்போர் உள்ளத்திற்குக்
கிளர்ச்சியூட்டித் தம் கருத்தைத் திறம்படக் கூறும் வல்லமை இவரிடம் உண்டு.
காலிங்கர் என்ற பெயர் காளிங்கர் என்றும் வழங்கும். காளிங்கராயர் என்ற பெயர்
தமிழ்ப்புலவர்களுக்கு வழங்கியதற்குக் கல்வெட்டுக்கள் சான்றுகளாக உள்ளன.
திருவள்ளுவ மாலை கூறும் இயல் பிரிப்பை அப்படியே இவர் பின்பற்றுவதாலும் மணக்குடவர்
பரிப்பெருமாள் ஆகியோர் அம்முறையை மாற்றி வேறுவகையில் இயல் பிரிப்பதாலும்
அவ்விருவர்க்கும் காலிங்கர் முற்பட்டவராகலாம்.” மு.வை. அரவிந்தன்

திருக்குறள் -
பேரறிஞர்கள் ஆய்வுரை – 97
பரிப்பெருமாள்
மணக்குடவருக்குப்பின் திருக்குறளுக்கு உரை இயற்றியவர் பரிப்பெருமாள். மணக்குடவரைப்
பெரிதும் பின்பற்றி தேவையான இடங்களில் மட்டும் விளக்கம் எழுதிச் சேர்த்து இவர் தம்
உரையை அமைக்கின்றார். எழுத்திற்கு எழுத்து – சொல்லுக்குச் சொல் அப்படியே
மணக்குடவர் உரையை யாதொரு மாறுதலும் இன்றி எடுத்துச் சேர்த்துக்கொண்ட இடங்களும் பல
உண்டு. நன்னூலுக்குச் சிவஞான முனிவர் – சங்கர நமச்சிவாயர் உரையைத் திருத்தி
விளக்கங்கள் சேர்த்து அமைத்ததுபோலப் பரிப்பெருமாள் மணக்குடவர் உரையைத் திருத்தி
அமைத்துள்ளார். பாவின் தொடக்கத்தில் கூறும் விளக்கம் இயல் பிரிப்புப் பற்றிய
ஆராய்ச்சி அதிகாரத்தின் முன்னுரை. குறள் வைப்பு முறை ஆகிய எல்லாவற்றிலும்
பரிப்பெருமாள் மணக்குடவரைப் பின்பற்றியுள்ளார்.

திருக்குறள் -
பேரறிஞர்கள் ஆய்வுரை – 98
பரிமேலழகர்
தருமர். மணக்குடவர். தாமத்தர். நச்சர். பரிதி. திருமலையர். மல்லர். பரிப்பெருமாள்.
காலிங்கர் ஆகிய ஒன்பது உரையாசிரியர்களுக்கும் காலத்தால் பிற்பட்டவர்.
பரிமேலழகர் தமக்குமுன் தோன்றிய ஒன்பது உரைகளையும் கற்கும் வாய்ப்புப் பெற்றார்.
எல்லா உரைகளிலும் உள்ள நல்ல இயல்புகளை அறிந்தார். ஒவ்வொரு உரையிலும் காணப்பட்ட
குறை நிறைகளை உணர்ந்தார்.இதன் பயனாய் நல்லனவற்றை மேற்கொண்டு குற்றங் குறைகளை
நீக்கி சிறந்த உரை காணும் வாய்ப்பு உண்டாயிற்று.
திருவள்ளுவரைப்பற்றிப் பரிமேலழகர் கூறும் கருத்துகள் மிகச் சிறந்தவை ;
திருவள்ளுவர் நெஞ்சத்தை அளந்து அறிந்து புலமை மாண்பை அளவிட்டுக் கூறப்பட்டவை.
“ எல்லா நூல்களிலும் நல்லன எடுத்து எல்லார்க்கும் பொதுப்படக் கூறுதல் இவர்க்கு
இயல்பு “ (322) என்று திருவள்ளுவரைப்பற்றிக் கூறுகின்றார். இங்கே கூறப்பட்ட
ஒவ்வொரு சொல்லும் பொருள் ஆழம் உடையதாகும்.
தமிழ் நடை
இவரது உரையின் தனிப்பட்ட நற்பண்புகளில் ஒன்று தீந்தமிழ் நடை ; உரை நடையில்
இவர்க்கு ஒப்பான செறிவு இனிமை தெளிவு நயம் ஆகியவற்றின் இணைப்பை வேறு எவரிடத்தும்
நாம் காண இயலாது. செய்யுளில் திருக்குறளுக்கு உள்ள சிறப்பியல்புகளை எல்லாம்
உரைநடையில் பெற முயன்ற இவர் வெற்றி பெற்றுள்ளார். திருவள்ளுவருடன் போட்டியிட்டு திருவள்ளுவர்
நடையை – சொற்செறிவை – இனிமையை – கருத்து ஆழத்தைப் பெற்றுள்ளார்.
கருத்தளவில் சில இடங்களில் வடமொழிச் சார்பாக இருக்கின்ற இவர் – சொல் நடையில்
வியக்கத்தக்க முறையில் சீரிய தனித்தமிழ் நடையைப் படைத்துள்ளார்.
பரிமேலழகர் தமிழ் இலக்கியங்களை ஆழ்ந்து கற்றுத் தேர்ந்து தெளிந்த புலமை
பெற்றுள்ளார். தாம் கற்ற நூல்களிலிருந்து கணக்கற்ற மேற்கோள்களைத் தருகின்றார்.
பல்கலைப் புலமை
பரிமேலழகர் இலக்கிய இலக்கண நூல்களேயன்றி வேறு சில நூல்களையும் அறிந்துள்ளார்..
இவரது உரைகளில் அறத்துப்பாலில் அறநூல்களையும் சமய நூல்களையும் அறிந்த புலமை
வெளிப்படும். பொருட்பாலில் அரசியல் அறிவு புலப்படும் ; காமத்துப்பாலில் இன்பத்துறை
நூலறிவு தோன்றும். மு.வை. அரவிந்தன்.

திருக்குறள் -
பேரறிஞர்கள் ஆய்வுரை – 99
உரை மறுப்பு
” தெ.பொ. மீனாட்சிசுந்தரனார் திருவள்ளுவரது காமத்துப்பாலில் பரத்தையர் பிரிவு
இல்லை என்றும் அப்பிரிவைத் தலைவனுக்கு ஏற்படுத்தாமலேயே மருதத்திணை பாடி மிக
உயர்ந்த ஊடலைத் திருவள்ளுவர் உணர்த்தியுள்ளார் என்றும் வள்ளுவரும் மகளிரும் என்ற
ஆராய்ச்சிநூலில் (1930) பல காரணங்களைக்காட்டி விளக்கியுள்ளார்.(பக்.67-97)
அந்நூலில் பரிமேலழகர் திருவள்ளுவரின் உள்ளக்கருத்தை உணராமல் மருதத் திணைக்குரிய
குறட் பாக்களுக்கு உரை எழுதும்போது பரத்தையர் பிரிவைப் புகுத்துகின்றார் என்றும்
தெ.பொ.மீ. காட்டி பரிமேலழகர் உரையை மறுத்துள்ளார்.” மு.வை. அரவிந்தன்

திருக்குறள் -
பேரறிஞர்கள் ஆய்வுரை – 100
“ வாழ்க்கைத் தோழர்களே ..! இறுதியாக, ஒரு வள்ளுவம் கேண்மின்..! மக்கள்பால் ஆசான்
கண்டறிந்த பெருங்குறை ஒன்று உளது, அக்குறை தீர்த்தாலல்லது வாழ்வுக்கு முன்னேற்றம்
இல்லை.கல்வி அறிவு செல்வங்கள் வேண்டும் என்ற எண்ணம் நமக்கு உண்டு, ஊக்கம் முயற்சி
மடியாமை வேண்டும் என்ற எண்ணம் நமக்கு உண்டு, தூய்மை, வாய்மை சால்புகள் வேண்டும்
என்ற எண்ணம் நமக்கு உண்டு, நல்லவையெல்லாம் வேண்டும் என்ற எண்ணம் நமக்கு உண்டு,
எண்ணிய எண்ணியாங்கு எய்தல் வேண்டும் என்ற பேரெண்ணம் நமக்கு
உண்டு, இவ்வெண்ணமெல்லாம் நிரம்பிவழியும் நமக்கு, நன்கு ஊன்றிக் கொள்மின் ! எண்ணத்
திட்பம் இல்லை, இல்லை, இல்லை..! எண்ணியதை மீண்டும் மீண்டும் பெருக்கல் வாய்பாடுபோல
நினைவுக்குக் கொண்டுவரும் எண்ணப் பயிற்சி இல்லை, உள்ளத்தால் உள்ளிய எனைச்
சிறுபெருஞ் செயலையும் திரும்பத் திரும்ப உள்ளிக் கொள்ளும் உறைப்பு இல்லை,
விரும்பிய ஒரு குணத்தைக் குறிக்கோளாகத் தேர்ந்து வைத்துக்கொண்டு, அதனைப் பலகாலும்
பயிலும் செயற்கோள் இல்லை, கோளற்ற , செயலற்ற, முறையற்ற வாழ்க்கையாகத்
தள்ளிக்கொண்டு, இறப்பு நோக்கிச் செல்கிறோம், உரம்போடா நல்வித்து விளையாமை போல,
திட்பம் இல்லா எண்ணம் செயலாதல் இன்று, நெஞ்சுரம் அற்ற மகன் நினையும் எண்ணம் பேடிகை
வாள் ஒக்கும், திண்மை பெறா எண்ணாளன் வாழ்வு விரியாது சுருங்கும் ; ஆதலின் ‘ வினைத்
திட்பம் என்பது ஒருவன் மனத் திட்பம்’ ( 661) என்பர், இத்திட்ப வள்ளுவத்தை நினைக..!
நினைக..!! என்று நும்மைப் பன்மாணும் இரப்பன்.”
- டாக்டர் வ. சுப. மாணிக்கம்.
திருக்குறள் - பேரறிஞர்கள் ஆய்வுரை –
முற்றும்